Source: https://www.fnpv.sk/splacanie-fnpv-pre-pedagogov-2020
Timestamp: 2020-02-22 02:57:50+00:00
Document Index: 6088624

Matched Legal Cases: ['§14', '§17', '§17', '§ 6', '§ 6', '§ 75', '§ 80', '§ 80', '§ 54', '§ 2', '§ 6', '§ 6', '§ 75', '§ 80']

Nižšie uvedené pravidlá splácania sú základnými zmluvnými podmienkami pre pôžičky poskytované pedagógom podľa §14 zákona o fonde. Detailné informácie o podmienkach splácania pôžičky sú uvedené v príslušných ustanoveniach zmluvy o pôžičke.
Pôžička sa úročí úrokovou sadzbou uvedenou na prvej strane zmluvy o pôžičke počas obdobia, kedy je dlžník povinný pôžičku splácať (počas lehoty splatnosti) a počas obdobia trvania odkladov splátok podľa čl. IX. zmluvy o pôžičke.
Základná úroková sadzba uvedená na prvej strane zmluvy o pôžičke sa zvyšuje:
o 2% ročne počas obdobia, kedy je dlžník v omeškaní so splácaním pôžičky o viac ako dve splátky
o 2% ročne počas trvania závažného porušenia zmluvy o pôžičke
o 4% ročne v prípade, ak dlžník prestane byť pedagógom (t.j. pedagogickým zamestnancom, odborným zamestnancom, študentom doktorandského študijného programu v dennej forme štúdia alebo vysokoškolským učiteľom). K zvýšeniu dochádza len v prípade, ak sa dlžník opätovne nezamestná ako pedagóg alebo vysokoškolský učiteľ do šiestich mesiacov od straty statusu pedagóga (platí pre dlžníkov, ktorým nebol vykonaný odpis istiny).
Ak dlžník prestane byť pedagógom pred znížením nesplatenej istiny pôžičky (pred odpisom istiny) začína mu plynúť 6-mesačná ochranná lehota. Počas trvania ochrannej lehoty sa pôžička naďalej úročí pôvodnou úrokovou sadzbou.
Lehota splatnosti pôžičky (doba, počas ktorej je dlžník povinný pôžičku splácať) je v zmluve o pôžičke uvedená na základe požadovanej lehoty splatnosti uvedenej dlžníkom v žiadosti o pôžičku.
Žiadateľ má možnosť zvoliť si na žiadosti o pôžičky lehotu splatnosti pôžičky, pričom minimálna lehota splatnosti je 8 rokov a maximálna lehota splatnosti je 15 rokov.
Povinnosť uhrádzať splátky pôžičky vzniká dlžníkovi mesiacom nasledujúcim po vyplatení pôžičky, pričom v tomto mesiaci začína plynúť aj lehota splatnosti pôžičky.
Výška pravidelných mesačných splátok pôžičky je stanovená na základe schválenej výšky pôžičky a lehoty splatnosti.
Dlžník je povinný pri uhrádzaní splátok pôžičky uvádzať povinný údaj - variabilný symbol, ktorým je číslo zmluvy.
Dlžník je oprávnený v jednotlivých mesiacoch splácať pôžičku aj splátkami, ktorých mesačná výška v úhrne presahuje výšku riadnych splátok, t.j. mimoriadnymi splátkami. Za mimoriadnu splátku sa považuje aj splátka, ktorou dlžník jednorazovo splatí celý zostatok dlhu (tzv. predčasné splatenie pôžičky). Dlžník môže splatiť pôžičku a úroky alebo ich časť predčasne bez poplatkov alebo iných nákladov súvisiacich s predčasným splatením pôžičky alebo jej časti.
Počas osobitného odkladu splátok podľa §17 ods. 14 zákona o fonde lehota splatnosti plynie a dlžník je povinný uhrádzať iba úroky z istiny. Bližšie informácie o odklade splátok podľa §17 ods. 14 zákona o fonde sú uvedené v čl. IX zmluvy o pôžičke. Na tento odklad splátok má dlžník fondu nárok:
potvrdenie Sociálnej poisťovne alebo lekára o nástupe na materskú dovolenku- originál /osvedčená kópia alebo
doklad orgánu poskytujúceho rodičovský príspevok - originál /osvedčená kópia a rodný list dieťaťa- kópia.
oznámenie Personálneho úradu ozbrojených síl Slovenskej republiky o prijatí do dobrovoľnej vojenskej prípravy - originál /osvedčená kópia.
Osobitný odklad splátok je možný len v prípade, ak dlžník predloží vyplnenú a podpísanú žiadosť o odklad splátok (tlačivo je dostupné v sekcii Tlačivá - Pedagógovia - Iné) vrátane priloženého dokladu preukazujúceho dôvod odkladu splátok (originál alebo osvedčená kópia, nie staršia ako 30 dní ku dňu predloženia žiadosti o odklad splátok). Osobitný odklad splátok sa vykoná mesiacom nasledujúcim po mesiaci, v ktorom bola fondu doručená žiadosť o odklad splátok, a to len v prípade, ak bude dlžník spĺňať všetky podmienky na priznanie odkladu a bude mať uhradené všetky doposiaľ dlžné splátky.
Fond písomne oznámi dlžníkovi výšku upravenej splátky pôžičky (výšku úrokov z istiny) počas doby priznaného osobitného odkladu splátok, ako aj výšku splátky po ukončení osobitného odkladu splátok.
Lehota splatnosti pôžičky sa predlžuje o dobu trvania osobitného odkladu splátok, t. j. o dobu, počas ktorej dlžník uhrádza len úroky z istiny.
Odpisy istiny
Ak dlžník preukáže fondu, že vykonával pedagogickú činnosť, odbornú činnosť, činnosť vysokoškolského učiteľa, činnosť výskumného pracovníka alebo činnosť umeleckého pracovníka na ustanovený týždenný pracovný čas počas najmenej piatich rokov od poskytnutia pôžičky, nesplatená istina pôžičky sa mu zníži o 3 percentá.
Za vykonávanie pedagogickej činnosti, odbornej činnosti, činnosti vysokoškolského učiteľa, činnosti výskumného pracovníka alebo činnosti umeleckého pracovníka na ustanovený týždenný pracovný čas sa na účely odpisu istiny rozumie aj vykonávanie pedagogickej činnosti, odbornej činnosti, činnosti vysokoškolského učiteľa, činnosti výskumného pracovníka alebo činnosti umeleckého pracovníka súčasne vo viacerých pracovných pomeroch na kratší pracovný čas alebo na základe dohôd o prácach vykonávaných mimo pracovného pomeru (kratší pracovný úväzok), ak súčet týchto paralelne existujúcich kratších pracovných úväzkov vyjadrených percentuálnym podielom dosiahne minimálne 100%.
Na účely odpisu istiny sa za pedagogickú činnosť považuje pracovná činnosť pedagogického zamestnanca podľa § 6 ods. 1 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon o pedagogických a odborných zamestnancoch“), pracovná činnosť odborného zamestnanca podľa § 6 ods. 2 zákona o pedagogických a odborných zamestnancoch, činnosť vysokoškolského učiteľa podľa § 75 zákona č.131/2002 Z.z. o vysokých školách a o zmene a doplnení niektorých zákonov v znení neskorších predpisov (ďalej len „zákon o VŠ“), činnosť výskumného pracovníka podľa § 80 zákona o VŠ a činnosť umeleckého pracovníka podľa § 80 zákona o VŠ. Činnosť študenta doktorandského študijného programu na vysokej škole v dennej forme štúdia podľa § 54 zákona o VŠ sa nepovažuje za pedagogickú činnosť z hľadiska vzniku nároku na odpis istiny. Na účely vylúčenia akýchkoľvek pochybností platí, že samotné trvanie pracovnoprávneho vzťahu medzi dlžníkom a školou alebo iným zariadením definovaným v § 2 ods. 1 zákona o pedagogických a odborných zamestnancoch bez reálneho vykonávania pracovných činností pedagogického zamestnanca podľa § 6 ods. 1 zákona o pedagogických a odborných zamestnancoch alebo pracovných činností odborného zamestnanca podľa § 6 ods. 2 zákona o pedagogických a odborných zamestnancoch sa nepovažuje za vykonávanie pedagogickej činnosti alebo odbornej činnosti a nezakladá nárok na odpis istiny. Obdobne, samotné trvanie pracovnoprávneho vzťahu medzi Dlžníkom a vysokou školou bez reálneho vykonávania pracovných činností podľa § 75 alebo § 80 zákona o VŠ sa nepovažuje za vykonávanie činnosti vysokoškolského učiteľa, výskumného pracovníka alebo umeleckého pracovníka a nezakladá nárok na odpis istiny. Obdobie, ktoré sa nepovažuje za výkon pracovných činností pedagogického zamestnanca, za výkon pracovných činností odborného zamestnanca, za výkon činností vysokoškolského učiteľa, výskumného pracovníka alebo umeleckého pracovníka, sa nezapočítava do trvania obdobia na vznik nároku na odpis istiny.
Dlžník je povinný v priebehu splácania pôžičky oznámiť veriteľovi zaslaním potvrdenia od zamestnávateľa akúkoľvek zmenu zamestnávateľa, úpravu rozsahu pracovného času v pracovnej zmluve alebo preradenie na pracovnú pozíciu, v ktorej nevykonáva pedagogickú činnosť na ustanovený týždenný pracovný čas. Nenahlásenie uzavretia novej pracovnej zmluvy, úpravy pracovného času v pracovnej zmluve alebo preradenia na pracovnú pozíciu, v ktorej začne vykonávať pedagogickú činnosť na ustanovený týždenný pracovný čas, alebo nenahlásenie ukončenia materskej alebo rodičovskej dovolenky môže spôsobiť oneskorené priznanie nároku na odpis pôžičky.